《流寇入滇》
清代·赵士麟

丁亥夏六月，流寇犯我疆。兵戈起仓卒，官吏接踵降。

哭声动天起，日星惨无光。老少各逃命，道逢虎与狼。

四境恣杀掠，金帛满路傍。劫我作奴仆，束缚虑逃亡。

举步或稍缓，鞭笞痛莫当。箐林影昏黑，倾跌心愈慌。

惟期免敲扑，那顾鸣空肠。暮夜集村坞，炙酒烹牛羊。

凶锋有万状，喧呼拥平冈。醉后劓刖人，血肉溅我裳。

有时刳孕妇，男女贯旗枪。求生固已矣，求死亦不遑。

夜半人马寂，脱身匿丛筜。一步一惊顾，暗起呼穹苍。

狐兔起蹊隧，荆榛长成行。踌躇奔城郭，呼绳缒垛墙。

攀援似猿猴，四顾殊傍徨。亲戚闻我至，城头问审详。

朋友闻我至，只手相扶将。父母向我前，拊背慰百方。

坐定复移时，始知身未亡。努力去守陴，安能进酒浆。

但得共相保，吾亲亦永康。

作者简介：（1629—1699）云南河阳人，字玉峰，一字麟伯，学者称启南先生。康熙三年进士，授贵州平远推官。历直隶容城知县、吏部郎中、浙江巡抚，调江苏，官至吏部侍郎。所至修学校，亲至书院讲学，毕生以提倡宋儒理学为宗旨。政事有成，在浙江解决驻防旗兵放“印子钱”事，尤为人称道。有《读书堂集》等。